755/2013

Á var sakfelldur fyrir að hafa fjórum sinnum ekið bifreið sviptur ökurétti auk þess að hafa í eitt umræddra skipta ekið of hratt. Við ákvörðun refsingar var litið til þess að Á var síbrotamaður og þess að með brotunum rauf hann reynslulausn sem honum hafði verið veitt. Var refsing hans ákveðin fangelsi í 16 mánuði.

Dómur Hæstaréttar

Mál þetta dæma hæstaréttardómararnir Á-kk-nf K-kk-nf og I-kvk-nf B-kvk-nf og I-kvk-nf E-kvk-nf settur hæstaréttardómari.

Ríkissaksóknari skaut tveimur málum til Hæstaréttar 21. nóvember og 10. desember 2013 í samræmi við yfirlýsingar ákærða um áfrýjun. Af hálfu ákæruvalds er krafist staðfestingar hinna áfrýjuðu dóma.

Ákærði krefst þess að refsing hans verði milduð.

Fyrir Hæstarétti hafa málin verið sameinuð.

Með fyrri dóminum, sem kveðinn var upp í Héraðsdómi Reykjaness 15. nóvember 2013 var ákærði sakfelldur fyrir að hafa á tímabilinu 23. júní til 1. september 2013 ekið bifreið þrisvar sinnum sviptur ökurétti og of hraðan akstur. Var ákærði dæmdur í fangelsi í 15 mánuði en með dóminum voru dæmdar upp 280 daga eftirstöðvar fangelsisrefsingar sem hann hafði fengið reynslulausn á 22. apríl 2013, skilorðsbundið í 2 ár. Síðari dómurinn var kveðinn upp í Héraðsdómi Reykjavíkur 3. desember 2013. Með þeim dómi var ákærði sakfelldur fyrir sams konar brot 9. október 2013 og dæmdur hegningarauki, eins mánaðar fangelsi.

Ákærði á að baki langan sakaferil allt frá árinu 1997 fyrir ýmis hegningarlaga-, ávana- og fíkniefnalaga- og umferðarlagabrot. Árið 1999 var hann dæmdur fyrir brot gegn 1. mgr. 48. gr. umferðarlaga með því að hafa ekið bifreið í 21 skipti án þess að hafa öðlast ökuréttindi. Rúmum tveimur árum síðar hlaut hann dóm fyrir eitt sams konar brot auk ýmissa annarra umferðarlagabrota. Hann gekkst undir viðurlagaákvörðun með greiðslu sektar 11. maí 2006 meðal annars fyrir að aka tvívegis sviptur ökurétti. Þá var ákærði tvívegis sviptur ökurétti meðal annars fyrir akstur undir áhrifum ávana- og fíkniefna, annars vegar í tvö ár og sex mánuði með viðurlagaákvörðun 21. maí 2008, en hins vegar með dómi 16. febrúar 2009 í tvö ár. Í bæði skiptin var honum að auki gerð sektarrefsing. Með dómi 30. október 2009 hlaut hann 12 mánaða fangelsi fyrir ýmis brot, þar á meðal fyrir að hafa ekið undir áhrifum ávana- og fíkniefna í þrjú skipti og akstur sviptur ökurétti í 21 skipti á tímabilinu frá 13. júlí 2008 til 22. september 2009. Var hann jafnframt sviptur ökurétti ævilangt. Með dóminum var dæmt upp tveggja mánaða skilorðsbundið fangelsi, sem hann hafði hlotið fyrir þjófnað 22. apríl 2009. Þann 9. febrúar 2010 var ákærði dæmdur í tveggja mánaða fangelsi, sem var hegningarauki, meðal annars fyrir að aka undir áhrifum ávana- og fíkniefna og akstur sviptur ökurétti 13. nóvember 2008. Hann var jafnframt sviptur ökurétti í fimm ár, þrátt fyrir að hann hafi verið sviptur ökurétti ævilangt með dóminum frá 30. október 2009. Með dómi 20. maí 2010 var ákærði enn á ný sakfelldur fyrir fíkniefna- og sviptingarakstur 11. september 2009. Honum var ekki gerð sérstök refsing þar sem um hegningarauka við tvo undanfarandi dóma var að ræða. Með dómi 17. desember 2010 var ákærða gerður hegningarauki fyrir eitt þjófnaðarbrot og akstur sviptur ökurétti í 11 skipti á tímabilinu 16. ágúst 2008 til 5. febrúar 2010. Hann var jafnframt sakfelldur fyrir akstur undir áhrifum ávana- og fíkniefna í eitt þessara skipta og í tveimur þeirra fyrir önnur umferðarlagabrot. Refsing var ákveðin sex mánaða fangelsi. Ákærða var veitt reynslulausn á 300 daga eftirstöðvum refsingar 24. desember 2010. Hann rauf reynslulausnina og var gert að afplána hana 10. október 2011. Loks var ákærði dæmdur 3. júlí 2012 í 18 mánaða fangelsi fyrir þjófnað og að aka í sviptur ökurétti í 15 skipti á tímabilinu frá 28. febrúar 2011 til 10. september sama ár, en í sjö þessara skipta ók hann jafnframt undir áhrifum ávana- og vímuefna.

Ákærði er síbrotamaður. Með hliðsjón af því og sakaferli hans, sem rakinn hefur verið hér að framan, en að öðru leyti með vísan til forsendna hinna áfrýjuðu dóma verða þeir staðfestir á þann veg sem í dómsorði greinir.

Ákvæði hinna áfrýjuðu héraðsdóma um sakarkostnað eru staðfest.

Ákærði verður dæmdur til að greiða allan áfrýjunarkostnað málsins, þar með talin málsvarnarlaun skipaðs verjanda síns, sem ákveðin verða að meðtöldum virðisaukaskatti eins og í dómsorði greinir.

Dómsorð:

Ákærði, Á-kk-nf H-kk-nf, sæti fangelsi í 16 mánuði.

Ákvæði hinna áfrýjuðu héraðsdóma um sakarkostnað skulu vera óröskuð.

Ákærði greiði allan áfrýjunarkostnað málsins, 325.543 krónur, þar með talin málsvarnarlaun verjanda síns, V-kk-ef H-kk-ef V-kk-ef hæstaréttarlögmanns, 313.750 krónur.